Retrasă din activitatea sportivă după US Open 2022, Serena Williams rămâne aproape de terenul de tenis, iar vineri a fost văzută în tribune la meciul dintre Grigor Dimitrov și Alexander Zverev din semifinalele turneului ATP Masters 1000 de la Miami.
Serena Williams, fana lui Grigor Dimitrov la ATP Miami
Câștigătoare a 23 de titluri de Grand Slam, americanca de 42 de ani l-a susținut pe Dimitrov, iar cei doi s-au îmbrățișat și au discutat la finalul meciului câștigat de bulgar.
Serena a afirmat de-a lungul timpului că Grigor este unul dintre prietenii ei cei mai buni, iar în 2013 au existat și zvonuri privind o relație o între cei doi.
După finala pierdută de Dimitrov în fața lui Novak Djokovic la Paris Masters 2023, Serena Williams i-a transmis bulgarului un mesaj în secțiunea de comentarii a unei postări de pe Instagram: "Te iubesc, Grigs!!!!!!"
De știut:
- Grigor Dimitrov se va duela în finala turneului ATP Masters 1000 de la Miami cu Jannik Sinner (3 ATP / favorit 2). Cei doi s-au mai întâlnit de trei ori: bulgarul a câștigat prima partidă (Roma 2020), iar italianul pe următoarele două (Miami și Beijing 2023).
- Grigor i-a învins la Miami pe Alejandro Tabilo (44 ATP), Yannick Hanfmann (56 ATP), Hubert Hurkacz (9 ATP), Carlos Alcaraz (2 ATP) și Alexander Zverev (5 ATP).
- Aceasta va fi a treia finală de turneu Masters din cariera lui Dimitrov după Cincinnati 2017 (câștigată în fața lui Nick Kyrgios: 6-3, 7-5) și Paris 2023 (pierdută împotriva lui Novak Djokovic: 4-6, 3-6).
- Indiferent de rezultatul finalei cu Sinner, Dimitrov se va afla în Top 10 ATP în clasamentul care va fi publicat luni, 1 aprilie. Grigor are asigurat locul 9, iar cu o victorie în fața italianului va urca pe locul 7.
- Grigor Dimitrov s-a aflat ultima oară în Top 10 ATP în urmă cu 260 de săptămâni (5 ani). Doar doi jucători au reușit să revină în elita tenisului masculin după absențe mai lungi: Gilles Simon (308 săptămâni) și Albert Costa (264 săptămâni - noul antrenor al Soranei Cîrstea).
Miami Open, turneu din categoria ATP Masters 1000, are loc în perioada 20-31 martie. Se joacă pe suprafață hard, pe tabloul principal s-au aflat 96 de jucători, iar premiile acordate au valoare totală de $8,995,555. Campionul en-titre este Daniil Medvedev.
Serena Williams, palmares incredibil
Serena a părăsit tenisul cu o zestre impresionantă de 23 de titluri de Grand Slam. Ultimul meci oficial l-a jucat la US Open 2022.
A fost în total preț de 319 săptămâni pe prima poziție a ierarhiei WTA (în intervalul 2002-2017), iar în carieră a adunat 73 de titluri.
Serena Williams şi-a încheiat cariera cu 858 de victorii și 156 de înfrângeri. Doar din premiile din tenis a adunat peste 94 de milioane de dolari.
De-a lungul unei cariere de excepție, Serena a adunat 23 de titluri majore. Cu unul mai puțin decât Margaret Court, dar și cu unul mai mult decât legendara Steffi Graf.
Americanca a câștigat de șapte ori Australian Open (2003, 2005, 2007, 2009, 2010, 2015, 2017), de trei ori Roland Garros (2002, 2013, 2015), de șapte ori Wimbledon (2002, 2003, 2009, 2010, 2012, 2015, 2016) și de șase ori US Open (1999, 2002, 2008, 2012, 2013, 2014).
De asemenea, a cucerit în patru rânduri aurul olimpic: Sydney 2000 (dublu), Beijing 2008 (dublu), Londra 2012 (simplu) și Londra 2012 (dublu).